Man (68) en hond by huis in Centurion doodgeskiet | Netwerk24
Deur Brümilda Swartbooi 27 November 2019 12:21
'n Man (68) en sy hond is vroeg Woensdagoggend by sy huis in Centurion doodgeskiet.
Die man het saam met iemand buite in sy erf gesit toe vier mans op hulle skiet, sê kapt. Mavela Masondo, polisiewoordvoerder.
"Die verdagtes het van die agterkant van die huis gekom en begin skiet sonder om 'n woord te sê. Die 68-jarige man is in sy bolyf getref en op die toneel dood. Daar is ook na sy honde geskiet, en een is doodgeskiet," sê Masondo.
Die ander man is nie beseer nie.
Die polisie kon nog nie bevestig of enigiets uit die man se huis geroof is nie, en die motief vir die skietery is nog nie duidelik nie.
Die polisie soek na die vier mans. Mense wat kan help met inligting kan die polisie se Stop Misdaad-nommer by 086 001 0111 skakel.